**ΚΙΝΗΜΑΤΟΓΡΑΦΙΚΟ ΕΡΓΑΣΤΗΡΙΟ**

**Το ντοκιμαντέρ ως εργαλείο στην Εκπαίδευση**

**—** **Προσωπική μαρτυρία και Ιστορία**

Εισηγητής: **Βασίλης Λουλές**, σκηνοθέτης

δημιουργός των ντοκιμαντέρ «***Φιλιά εις τα παιδιά***»,

«***Πέρασα κι εγώ από κει κι είχα παπούτσια από χαρτί***»,

***«Συναντήσεις με τη μητέρα μου Λέλα Καραγιάννη»***

Μετά τις πετυχημένες διοργανώσεις των τελευταίων 4 ετών

στην Αθήνα, στη Θεσσαλονίκη και σε άλλες πόλεις

θα πραγματοποιηθεί **στη ΘΕΣΣΑΛΟΝΙΚΗ**

**ένα ακόμα διήμερο ΚΙΝΗΜΑΤΟΓΡΑΦΙΚΟ ΕΡΓΑΣΤΗΡΙΟ**

**του σκηνοθέτη Βασίλη Λουλέ**

**Σάββατο 21 και Κυριακή 22 Οκτωβρίου 2017**

**Ώρες 10:00-17:30**

**Διάρκεια Εργαστηρίου:** 15 ώρες

(Ένα Σαββατοκύριακο με προβολές ταινιών και βιωματικές ασκήσεις)

**Μέγιστος αριθμός συμμετεχόντων:** 25 άτομα

(Θα τηρηθεί σειρά προτεραιότητας)

**Δίδακτρα:** 65€

Θα δοθεί Βεβαίωση Παρακολούθησης

**Αναλυτικές πληροφορίες – Δηλώσεις συμμετοχής:**

Βασίλης Λουλές

[vassilisloules@gmail.com](mailto:vassilisloules@gmail.com)

**Τελευταία ημερομηνία δήλωσης συμμετοχής:**

**Τετάρτη 11** **Οκτωβρίου 2017**

# Η Δήλωση Συμμετοχής γίνεται αποστέλλοντας

# στην ηλεκτρονική διεύθυνση του Βασίλη Λουλέ

# συμπληρωμένο το συνημμένο Έντυπο Δήλωσης Συμμετοχής

Παράλληλα, πρέπει μέχρι την Τετάρτη 11 Οκτωβρίου 2017

να έχουν καταβληθεί τα δίδακτρα σε τραπεζικό λογαριασμό

που θα δοθεί στους ενδιαφερόμενους.

**Χώρος πραγματοποίησης Εργαστηρίου:**

**Κινηματογράφος ΒΑΚΟΥΡΑ**

(οδός Ιωάννου Μιχαήλ 8, παράλληλος της Εγνατίας στο ύψος της Καμάρας)

Το Εργαστήριο θα αξιοποιήσει την εμπειρία του σκηνοθέτη

όχι μόνον από τη διδασκαλία του στα προηγούμενα

Κινηματογραφικά Εργαστήρια Αθήνας και Θεσσαλονίκης

ή στα καλοκαιρινά σχολεία (Βωβούσα, Μονοδένδρι, Πήλιο)

αλλά και αυτή που απέκτησε περιοδεύοντας

**σε πάνω από 30 γνωστά Πανεπιστήμια των ΗΠΑ και του Καναδά**,

προβάλλοντας τις ταινίες του και συζητώντας με τους θεατές.

**ΤΟ ΕΡΓΑΣΤΗΡΙΟ ΜΕ ΛΙΓΑ ΛΟΓΙΑ**

Το Εργαστήριο αυτό κινείται στο χώρο του ανθρωποκεντρικού ντοκιμαντέρ, όπως και τα προηγούμενα που έκανε ο Βασίλης Λουλές, αλλά αυτή τη φορά θα δοθεί ιδιαίτερη ΕΜΦΑΣΗ στο θέμα «*Προσωπική μαρτυρία και Ιστορία*» ενώ παράλληλα η διαδικασία θα έχει έναν πιο έντονο ΒΙΩΜΑΤΙΚΟ χαρακτήρα.

ΑΠΕΥΘΥΝΕΤΑΙ σε εκπαιδευτικούς κάθε βαθμίδας, σε ιστορικούς ερευνητές, σε μελετητές της τοπικής ιστορίας και της προφορικής αφήγησης, σε κοινωνικούς ανθρωπολόγους, εθνογράφους, ψυχολόγους, σε παραμυθάδες και αφηγητές, σε σπουδαστές και επαγγελματίες του κινηματογράφου (δημιουργούς και ηθοποιούς) αλλά και σε όσους θέλουν να γνωρίσουν το σύγχρονο ντοκιμαντέρ.

ΔΕΝ ΑΠΑΙΤΕΙΤΑΙ προηγούμενη επαγγελματική εμπειρία στο χώρο του κινηματογράφου και των οπτικοακουστικών. Το μόνο που χρειάζεται είναι όρεξη, αγάπη για το σινεμά, υπομονή και περιέργεια: τα βασικά υλικά για να κάνει κανείς κινηματογράφο ή να βλέπει τις ταινίες με δημιουργικό τρόπο.

Το ανθρωποκεντρικό ντοκιμαντέρ είναι ίσως το πιο ανερχόμενο είδος κινηματογράφου παγκοσμίως. Με μεγάλο εύρος θεμάτων και ποικιλία μορφής, με συναίσθημα και χιούμορ δίνει το λόγο στους απλούς ανθρώπους, στους αφανείς ήρωες και ανιχνεύει την ανθρώπινη περιπέτεια και συνείδηση, την καθημερινότητα, την κοινωνία και την Ιστορία.

* Πώς αυτοί οι άνθρωποι φτάνουν να μοιράζονται μαζί μας τα βιώματά τους; Πώς καταγράφουμε μια βαθειά προσωπική μαρτυρία;
* Πώς μπορούμε να κάνουμε το ανθρωποκεντρικό ντοκιμαντέρ πολύτιμο εργαλείο μέσα στη σχολική τάξη;
* Πώς κινηματογραφούμε αφηγήσεις και παραμύθια με τρόπο άμεσο, ελκυστικό και σύγχρονο; Ποιά είναι τα μυστικά αυτής της τέχνης; Είναι ζήτημα τεχνικής, «ψυχολογίας» ή κάτι άλλο;
* Πώς μπορούμε να βλέπουμε, να καταγράφουμε και να διδάσκουμε τη «μεγάλη» Ιστορία μέσα από τις προσωπικές ιστορίες των απλών ανθρώπων;

Αυτά είναι κάποια από τα ερωτήματα στα οποία το Εργαστήριο θα προσπαθήσει να απαντήσει.

**ΠΕΡΙΕΧΟΜΕΝΑ**

Σελίδα 4………..

**ΑΝΑΛΥΤΙΚΗ ΠΕΡΙΓΡΑΦΗ ΤΟΥ ΕΡΓΑΣΤΗΡΙΟΥ**

Σελίδα 8………..

**ΠΑΡΑΡΤΗΜΑ Α’:**

**Βασίλης Λουλές - ΒΙΟΓΡΑΦΙΚΟ & ΔΕΙΓΜΑΤΑ ΑΠΟ ΤΑΙΝΙΕΣ ΤΟΥ**

Σελίδα 11………..

**ΠΑΡΑΡΤΗΜΑ Β’:**

**ΣΤΟΙΧΕΙΑ ΓΙΑ ΤΙΣ ΤΑΙΝΙΕΣ ΠΟΥ ΘΑ ΧΡΗΣΙΜΟΠΟΙΗΘΟΥΝ**

Σελίδα 13………..

**ΠΑΡΑΡΤΗΜΑ Γ’:**

**ΣΧΟΛΙΟ ΓΙΑ ΤΟ ΝΤΟΚΙΜΑΝΤΕΡ *“Συναντήσεις με τη μητέρα μου Λέλα Καραγιάννη"***

**ΑΝΑΛΥΤΙΚΗ ΠΕΡΙΓΡΑΦΗ ΤΟΥ ΕΡΓΑΣΤΗΡΙΟΥ**

**Σε ποιούς απευθύνεται το Κινηματογραφικό Εργαστήριο**

Το Εργαστήριο απευθύνεται σε εκπαιδευτικούς κάθε βαθμίδας, σε ιστορικούς ερευνητές, σε μελετητές της τοπικής ιστορίας και της προφορικής αφήγησης, σε κοινωνικούς ανθρωπολόγους, εθνογράφους, ψυχολόγους, σε παραμυθάδες και αφηγητές, σε σπουδαστές και επαγγελματίες του κινηματογράφου (δημιουργούς και ηθοποιούς) που θέλουν να διευρύνουν τις γνώσεις και την εμπειρία τους, αλλά και σε ανθρώπους με γενικότερα ενδιαφέροντα που θέλουν να γνωρίσουν το σύγχρονο ντοκιμαντέρ και τις αναζητήσεις του.

ΔΕΝ ΑΠΑΙΤΕΙΤΑΙ προηγούμενη επαγγελματική εμπειρία στο χώρο του κινηματογράφου και των οπτικοακουστικών.

ΑΠΑΙΤΕΙΤΑΙ όμως όρεξη, αγάπη για το σινεμά, υπομονή και περιέργεια: τα βασικά υλικά για να κάνει κανείς κινηματογράφο ή να βλέπει τις ταινίες με δημιουργικό τρόπο.

**Με τι ασχολείται αυτό το Εργαστήριο**

Το ανθρωποκεντρικό ντοκιμαντέρ είναι ίσως το πιο ανερχόμενο είδος κινηματογράφου παγκοσμίως και γνωρίζει τα τελευταία χρόνια μεγάλη άνθιση και στην Ελλάδα. Με πολύ μεγαλύτερο εύρος θεμάτων και ποικιλία μορφής σε σχέση με παλιότερα, με περισσότερο συναίσθημα και χιούμορ, το σύγχρονο ντοκιμαντέρ δίνει το λόγο στους απλούς ανθρώπους, στους αφανείς ήρωες και ανιχνεύει αχαρτογράφητες περιοχές της ανθρώπινης συνείδησης, της κοινωνίας και της Ιστορίας.

Το Εργαστήριο θα κινηθεί στους παρακάτω ΤΡΕΙΣ ΑΞΟΝΕΣ, με τα εξής ενδεικτικά ερωτήματα:

**1. Προφορική μαρτυρία και αφήγηση ιστοριών**

- Πώς καταγράφουμε μια ειλικρινή και βαθειά βιωματική μαρτυρία; Ποιά είναι τα μυστικά αυτής της τέχνης; Η διάκριση ανάμεσα στους «πληροφορητές» και στους «χαρακτήρες», ανάμεσα στη μετάδοση της πληροφορίας και στο μοίρασμα του βιώματος.

- Πώς κινηματογραφούμε μαρτυρίες, αφηγήσεις και παραμύθια με τρόπο ζωντανό, ελκυστικό και σύγχρονο; Είναι ζήτημα «τεχνικής», «ψυχολογίας» ή κάτι άλλο;

- Πόσο η παρουσία της κάμερας δυσκολεύει τον απλό άνθρωπο που καλείται να μοιραστεί τα βιώματά του μπροστά της; Τι είναι αυτό που μπορεί να τον κάνει να ξαναβρεί την εσωτερική ένταση και την φρεσκάδα της πρώτης φοράς;

- Η ηθική της κινηματογράφησης προφορικής μαρτυρίας, η επιμονή του ερευνητή και η αντίσταση του ανθρώπου που προσφέρει τη μαρτυρία, η χημεία ανάμεσά τους.

Τα διλήμματα και η ηθική του μοντάζ.

**2. Από τη μικρή, προσωπική ιστορία στη «μεγάλη», καθολική Ιστορία**

- Πώς μπορούμε να βλέπουμε, να καταγράφουμε και να διδάσκουμε τη «μεγάλη» Ιστορία μέσα από τις προσωπικές ιστορίες των απλών ανθρώπων που βρέθηκαν στην δίνη της;

- Πώς ερευνούμε για πρόσωπα και εποχές παλιότερες προκειμένου να κάνουμε μια ταινία που ξανακοιτάει την Ιστορία – αυτό που λέμε «ιστορικό ντοκιμαντέρ»;

- Ποια είναι η ιδιαίτερη αξία της μελέτης και κινηματογράφησης της **τοπικής Ιστορίας**;

**3. Χρήση του Ντοκιμαντέρ στην Εκπαίδευση**

Το ντοκιμαντέρ έχει μπει και στο χώρο της Εκπαίδευσης καθώς όλο και περισσότερα σχολεία το εντάσσουν στη δουλειά τους. Αρέσει στα παιδιά, προσφέρεται για αναλύσεις και ασκήσεις, και μπορεί να αποτελέσει αφορμή ακόμα και για κινηματογραφικές απόπειρες των ίδιων των μαθητών.

- Πώς μπορούμε λοιπόν να κάνουμε το ανθρωποκεντρικό ντοκιμαντέρ πολύτιμο εργαλείο μέσα στη σχολική τάξη;

- Πέρα από το ίδιο το βασικό θέμα ενός ντοκιμαντέρ, πώς εντοπίζουμε και πώς αξιοποιούμε τα πολλαπλά επίπεδα γνώσης που μας προσφέρει, τις παράπλευρες πληροφορίες που μας δίνει η εικόνα και ο λόγος του;

- Πόση αξία έχει να μάθουν να βλέπουν οι μαθητές (αλλά και εμείς οι μεγαλύτεροι) μια ταινία όχι μόνο με βάση αυτό που αφηγούνται οι άνθρωποι που εμφανίζονται αλλά και με βάση αυτά που ΔΕΝ λένε με τα λόγια; Με τη σιωπή, με τη γλώσσα του σώματος, με την γλώσσα και το συντακτικό της κινηματογραφικής αφήγησης;

Τα παραδείγματα δυο ταινιών του Βασίλη Λουλέ (*«Φιλιά εις τα παιδιά»* και *«Συναντήσεις με τη μητέρα μου Λέλα Καραγιάννη»*) που χρησιμοποιούνται σε όλες τις βαθμίδες της Εκπαίδευσης είναι αποκαλυπτικά ως προς όλα τα παραπάνω ερωτήματα.

**Μέθοδος, Ασκήσεις, Στόχοι του Εργαστηρίου**

- Οι συμμετέχοντες θα γνωρίσουν ή θα ξαναδούν κάποια ελληνικά ντοκιμαντέρ μέσα από το παραπάνω ιδιαίτερο πρίσμα.

Θα προβληθούν αποσπάσματα από τα ντοκιμαντέρ του Βασίλη Λουλέ:

*Φιλιά εις τα παιδιά / Συναντήσεις με τη μητέρα μου Λέλα Καραγιάννη / Θηλειά / Πέρασα κι εγώ από κει κι είχα παπούτσια από χαρτί / ON.OFF*.

(Στοιχεία για αυτές τις 5 ταινίες υπάρχουν σε επόμενη παράγραφο του παρόντος κειμένου, στη σελίδα 11, «*ΠΑΡΑΡΤΗΜΑ Β’ - ΣΤΟΙΧΕΙΑ ΓΙΑ ΤΙΣ ΤΑΙΝΙΕΣ ΠΟΥ ΘΑ ΧΡΗΣΙΜΟΠΟΙΗΘΟΥΝ*»).

Θα προβληθούν επίσης αποσπάσματα από έργα και άλλων δημιουργών καθώς και video-clips από το internet.

- Οι συμμετέχοντες θα έρθουν σε μεγαλύτερη επαφή με την κινηματογραφική γλώσσα, ειδικά με τα ΜΗ λεκτικά στοιχεία της, δηλαδή με τη γλώσσα του σώματος, τη χρήση της σιωπής, τη χρήση του ήχου και της μουσικής, τη σημασία των διαφορετικών μεγεθών πλάνου κλπ.

- Θα προσεγγίσουν το περιεχόμενο των ταινιών σε βάθος, κάτι που θα αποδειχθεί πολύ χρήσιμο για όλους – ιδιαίτερα για τους εκπαιδευτικούς που μπορούν έτσι να πάρουν ιδέες για δημιουργική δουλειά στην τάξη.

- Θα θυμηθούν ή θα γνωρίσουν τους κώδικες της «αφήγησης μιας ιστορίας μέσω εικόνων», παίρνοντας μέρος σε **ομαδικές βιωματικές ασκήσεις οπτικοακουστικής εκπαίδευσης,** όπως:

α) Επανα-φωτογράφηση μιας παλιάς ιστορικής φωτογραφίας (ή περισσότερων φωτογραφιών) της Θεσσαλονίκης στον ίδιο ακριβώς χώρο σήμερα. Μια άσκηση που, όταν πλαισιώνεται σωστά, μάς «διδάσκει» τοπική Ιστορία και γίνεται ένα απλό, ευχάριστο και πολύτιμο εργαλείο για πολλές χρήσεις.

β) Άσκηση που έχει σκοπό να εξοικειώσει τους συμμετέχοντες με τους διαφορετικούς κώδικες αντίληψης και φωτογράφησης του ίδιου αντικειμένου. Θα γίνει χρήση φωτογραφικής μηχανής.

γ) Η τρίτη άσκηση είναι ένα παιχνίδι της κάμερας με τις τσάντες των συμμετεχόντων, με τη μνήμη τους και με μια …παντόφλα! Ένας πολύ απλός τρόπος να θυμηθούμε ότι η επιλογή της θέσης της κάμερας αποτελεί την βασική αρχή του κινηματογράφου.

δ) Άσκηση στην οποία κάποιοι από τους συμμετέχοντες βιντεοσκοπούν κάποιους άλλους που εθελοντικά αφηγούνται προσωπικές τους ιστορίες. Σκοπός είναι να δούμε πώς από μια «αδιάφορη» αφήγηση κάποιου ανθρώπου μπορούμε να φτάσουμε σε μια συναρπαστική και ουσιαστική κατάθεση-μαρτυρία. Θα γίνει χρήση βιντεοκάμερας.

(Είναι πιθανό στον περιορισμένο χρόνο που θα έχουμε, και αναλόγως της δυναμικής της ομάδας που θα συγκροτηθεί, να προλάβουμε να κάνουμε μόνο 2-3 από τις παραπάνω ασκήσεις. Θα δοθούν ωστόσο πληροφορίες και οδηγίες για όλες και θα αναλυθεί η σημασία τους)

Πρόκειται για ασκήσεις που γίνονται πάντα με κέφι και καλλιεργούν την παρατηρητικότητα, την ενσυναίσθηση, τη δημιουργικότητα και το ομαδικό πνεύμα.  
Όσοι παρακολουθούν το Εργαστήριο μπορούν, στη συνέχεια, να υλοποιήσουν αυτές τις ασκήσεις στους δικούς τους χώρους (πχ. με τους μαθητές τους στο σχολείο, σε άλλα εργαστήρια ενηλίκων κλπ).

**Φιλοδοξία του Εργαστηρίου**

Παρ’ όλο που σ’ αυτό το Εργαστήριο ΔΕΝ προβλέπεται η δημιουργία ταινίας από τους συμμετέχοντες (αυτό θα απαιτούσε πολύ περισσότερο χρόνο), ΟΥΤΕ η παροχή εξειδικευμένων γνώσεων για χρήση κάμερας, μικροφώνου, μοντάζ κλπ, φιλοδοξούμε, στο τέλος, να μπορεί ο καθένας, έχοντας πάρει τα βασικά εφόδια της **μεθόδου εργασίας**, να χρησιμοποιεί αυτή τη γνώση στο δικό του ερευνητικό έργο, στη δική του καταγραφή ιστοριών, μέσα στη σχολική τάξη, στη δική του ταινία και σε κάθε άλλη σχετική δράση του.

**Προϋποθέσεις για την ουσιαστική συμμετοχή στο Εργαστήριο**

Για να είναι δημιουργική η συνεργασία μας, καλό είναι όσοι ενδιαφέρονται να πάρουν μέρος στο Κινηματογραφικό Εργαστήριο να κάνουν τα εξής:

**α)** Να έχουν μελετήσει την παρούσα Αναλυτική Περιγραφή του Εργαστηρίου.

**β)** Να έχουν προετοιμαστεί για τον τρόπο προσέγγισης του θέματος έχοντας δει τα links των ταινιών σε επόμενη παράγραφο με τον τίτλο «*ΠΑΡΑΡΤΗΜΑ Α’ - ΒΙΟΓΡΑΦΙΚΟ ΒΑΣΙΛΗ ΛΟΥΛΕ & ΔΕΙΓΜΑΤΑ ΑΠΟ ΤΑΙΝΙΕΣ ΤΟΥ*», στη σελίδα 8.

**γ)** Να έχουν μελετήσει το κείμενο με τον τίτλο «*ΠΑΡΑΡΤΗΜΑ Γ’ - ΣΧΟΛΙΟ ΓΙΑ ΤΟ ΝΤΟΚΙΜΑΝΤΕΡ “Συναντήσεις με τη μητέρα μου Λέλα Καραγιάννη”*», στη σελίδα 13.

**δ)** Να έχουν μαζί τους laptop, φωτογραφική μηχανή και βιντεοκάμερα (όσοι διαθέτουν). Μαζί και όλα τα περιφερειακά (μπαταρίες, καλώδια, κάρτες, αντάπτορες κλπ) για φόρτωμα, ξεφόρτωμα υλικών από και προς τον υπολογιστή.

Προσοχή! Δεν είναι απαραίτητο να έχει ο καθένας όλα αυτά, αρκεί να υπάρχει ο ανωτέρω εξοπλισμός ανά 4-5 άτομα.

**ε)** Ευπρόσδεκτοι είναι τέλος όσοι έχουν εγκατεστημένα στον υπολογιστή τους προγράμματα επεξεργασίας εικόνας και βίντεο (τύπου Photoshop, Movie Maker ή τα αντίστοιχά τους) και ξέρουν τον χειρισμό τους.

**ΠΑΡΑΡΤΗΜΑ Α’**

**Βασίλης Λουλές**

**ΒΙΟΓΡΑΦΙΚΟ & ΔΕΙΓΜΑΤΑ ΑΠΟ ΤΑΙΝΙΕΣ ΤΟΥ**

Ο Βασίλης Λουλές είναι σκηνοθέτης ταινιών ντοκιμαντέρ και μυθοπλασίας.

Γεννήθηκε στα Τρίκαλα. Σπούδασε Ηλεκτρολόγος Μηχανικός στο Εθνικό Μετσόβειο Πολυτεχνείο και Κινηματογράφο στην Αθήνα.

Συνεργάστηκε για χρόνια με την ΕΡΤ ως συντονιστής στο πρόγραμμα ταινιών μικρού μήκους «*μικροφίλμ*» και με το Κινηματογραφικό Αρχείο του Υπουργείου Εξωτερικών στην ταυτοποίηση-ταξινόμηση-αξιοποίηση παλαιών κινηματογραφικών επικαίρων.

Οι ταινίες του τιμήθηκαν με βραβεία, έλαβαν μέρος σε φεστιβάλ του εξωτερικού, μεταδόθηκαν από ξένα και ελληνικά τηλεοπτικά κανάλια, συμπεριλήφθηκαν σε αφιερώματα και χρησιμοποιούνται ως εκπαιδευτικό υλικό σε Πανεπιστήμια της Ελλάδας και του εξωτερικού.

Έχει ασχοληθεί ιδιαίτερα με ντοκιμαντέρ προσωπικών αφηγήσεων, καταγράφοντας μαρτυρίες απλών ανθρώπων, με τρόπο ώστε μέσα από αυτές τις «μικρές» ιστορίες να μπορεί ο θεατής να έχει μια αίσθηση της μεγάλης, της καθολικής Ιστορίας.

Το ντοκιμαντέρ του *Φιλιά εις τα παιδιά* (2012), με θέμα μικρά παιδιά Ελλήνων Εβραίων που σώθηκαν κατά την Γερμανική Κατοχή χάρη στην προστασία που τους πρόσφεραν Χριστιανοί, τιμήθηκε με βραβεία σε φεστιβάλ κινηματογράφου, προβλήθηκε επί σειρά εβδομάδων σε κινηματογραφικές αίθουσες της Αθήνας και Θεσσαλονίκης και έδωσε αφορμή για πολλά κείμενα και σχόλια στον Τύπο. Προβάλλεται πολύ συχνά στην Ευρώπη, ΗΠΑ, Καναδά και Αυστραλία.

Στο ντοκιμαντέρ *Πέρασα κι εγώ από κει κι είχα παπούτσια από χαρτί* (2014) γιαγιάδες και παππούδες, λαϊκοί παραμυθάδες της ελληνικής υπαίθρου αφηγούνται στον κινηματογραφικό φακό παραμύθια και ιστορίες με οικουμενικό και διαχρονικό χαρακτήρα. Παραμύθια του κάμπου και των βουνών — παραμύθια για πάντα.

Η μικρού μήκους ταινία μυθοπλασίας *Ένας λαμπερός ήλιος* (2000) προβλήθηκε σε πολλά φεστιβάλ, μεταδόθηκε από την τηλεόραση του ARTE (Γερμανία-Γαλλία) και προβλήθηκε σε πολλά μέρη του κόσμου στο πλαίσιο αφιερωμάτων για τον «Νέο Ελληνικό Κινηματογράφο».

Τα έργα του *Φιλιά εις τα παιδιά*/ *Θηλειά* / *Συναντήσεις με τη μητέρα μου Λέλα Καραγιάννη* / *Ένας λαμπερός ήλιος* προβλήθηκαν τo φθινόπωρο του 2014 σε 11 Πανεπιστήμια των ΗΠΑ και του ΚΑΝΑΔΑ.

Ανάμεσά τους και τα: HARVARD, COLUMBIA, YALE, STANFORD (California), Mc GILL (Montreal, Canada), SIMON FRASER (Vancouver, Canada). Η περιοδεία περιελάμβανε προβολές και συζητήσεις του ίδιου με το κοινό, διήρκεσε πάνω από ένα μήνα και είχε πολύ μεγάλη επιτυχία. Έγινε με τη χρηματοδότηση του Onassis Foundation (USA).

Λεπτομέρειες εδώ: <http://onassisusa.org/education/special-events>

(κατεβαίνοντας στη σελίδα, στο PREVIOUS EVENTS)

Μια ακόμα περιοδεία πραγματοποιήθηκε το φθινόπωρο του 2015 σε άλλα Πανεπιστήμια και ιδρύματα των ΗΠΑ και του ΚΑΝΑΔΑ. Ανάμεσά τους είναι και τα: UNIVERSITY of MICHIGAN, YORK UNIVERSITY (Toronto, Canada), PENN UNIVERSITY (Philadelphia), STONY BROOK UNIVERSITY, INDIANA UNIVERSITY.

Αυτή τη φορά, στις 4 ταινίες της προηγούμενης περιοδείας προστέθηκε και το ντοκιμαντέρ *Πέρασα κι εγώ από κει κι είχα παπούτσια από χαρτί.*

Τον Απρίλιο του 2016 πραγματοποιήθηκε η τρίτη μεγάλη περιοδεία του σε 8 Πανεπιστήμια των ΗΠΑ: DUKE UNIVERSITY (North Carolina), LOYOLA MARYMOUNT UNIVERSITY (Los Angeles, California), UNIVERSITY of CALIFORNIA SAN DIEGO, SAN FRANCISCO STATE UNIVERSITY (California), UNIVERSITY of MISSOURI ST. LOUIS, UNIVERSITY of CONNECTICUT, DARTMOUTH COLLEGE (Hanover, New Hampshire), UNIVERSITY of DELAWARE.

Κάποια ακόμα Πανεπιστήμια προστέθηκαν πρόσφατα στον κατάλογο καθώς τον Οκτώβριο του 2016 και τον Μάρτιο του 2017 έκανε δυο ακόμα περιοδείες στην Αμερική: UNIVERSITY OF RHODE ISLAND, UNIVERSITY OF CALIFORNIA LOS ANGELES (UCLA), CALIFORNIA STATE UNIVERSITY SACRAMENTO, κ.ά.

Πραγματοποιεί **Εργαστήρια Κινηματογράφου** στην Αθήνα, στη Θεσσαλονίκη και σε μικρότερες πόλεις, πάνω σε θέματα όπως: *Μαρτυρία και Προφορική Αφήγηση*, *Κινηματογραφώντας αφήγηση παραμυθιών*, *Από την προσωπική ιστορία στη μεγάλη Ιστορία, Κινηματογραφώντας προσωπικές ιστορίες, Από το ντοκουμέντο αρχείου στο δημιουργικό ντοκιμαντέρ.*

* Ειδικότερα, πραγματοποιεί Εργαστήρια με θέμα *Το Ντοκιμαντέρ ως εργαλείο στην Εκπαίδευση* και συνεργάζεται με εκπαιδευτικούς.
* Του αρέσουν τα παραμύθια, οπότε το καλοκαίρι του 2014 εγκαινίασε καινούργιο κύκλο θερινών Εργαστηρίων με θέμα *Κινηματογραφώντας προσωπικές ιστορίες και παραμύθια.*
* Το καλοκαίρι του 2016 ξεκίνησε τη συνεργασία του με το *Φεστιβάλ Βωβούσας (Ιωαννίνων)* οργανώνοντας ένα θερινό Εργαστήριο 8 ημερών με τον τίτλο *Φτιάχνοντας ντοκιμαντέρ με ανθρώπινες ιστορίες.* Στο πλαίσιο του εργαστηρίου δημιουργήθηκε ομαδική ταινία ντοκιμαντέρ μικρού μήκους εμπνευσμένη από τα στοιχεία του τόπου (φύση, άνθρωποι, τοπική ιστορία, επαγγέλματα, θρύλοι και παραμύθια, κλπ).

Το εργαστήριο επαναλήφθηκε με επιτυχία και το καλοκαίρι του 2017 (29/7—6/8).

Το πρώτο εξάμηνο του 2017 συμμετείχε ως σύμβουλος (supervisor) στην πρωτοβουλία *ΗΟΜΕ–ΝEW HOME* που είχε στόχο τη δημιουργία μικρών ντοκιμαντέρ με θέμα το προσφυγικό ζήτημα. Οι ομάδες που υλοποίησαν τις ταινίες είναι μη επαγγελματίες Έλληνες πολίτες ή πρόσφυγες. Έξι επαγγελματίες σκηνοθέτες ντοκιμαντέρ πρόσφεραν στους δημιουργούς καλλιτεχνική και οργανωτική υποστήριξη. Ο Β.Λ. ήταν ένας από αυτούς. Στο τέλος Ιουλίου 2017 ολοκληρώθηκαν οι 5 ταινίες τις οποίες επέβλεπε.

Γράφει κείμενα και άρθρα σε ηλεκτρονικές σελίδες.

Κάποια από αυτά είναι εδώ: <http://parallaximag.gr/author/loulesparallaxi/>

και εδώ: <http://dimartblog.com/tag/βασίλης-λουλές/>

**Φιλμογραφία (επιλογή)**

2014 *Πέρασα κι εγώ από κει κι είχα παπούτσια από χαρτί* / ντοκ. 91’

2014 *Θηλειά* / ντοκιμαντέρ 12’

2012 *Φιλιά εις τα παιδιά* / ντοκ. 115’

2012 *Στα ορεινά βοσκοτόπια* / ντοκ. 60’

2005 *Συναντήσεις με τη μητέρα μου Λέλα Καραγιάννη* / ντοκ. 29’

2000 *Ένας λαμπερός ήλιος* / μυθοπλασία 36’

1999 *Ελευσίνα, ιστορίες στον απόηχο των μηχανών* / ντοκ. 30’

1996 *Μετέωρα-Πίνδος, οδοιπορικό* / ντοκ. 93’

1993 *Ο Αμερικάνος* / μυθοπλασία 39’

1990 *Απών* / μυθοπλασία 15’

**Δείγματα από ταινίες**

***Φιλιά εις τα παιδιά*** (Trailer)

<http://youtu.be/qK1ibdvrGbE>

***Φιλιά εις τα παιδιά*** (4 αποσπάσματα)

<http://youtu.be/B4iSC7uEo_w>

<http://youtu.be/ID-eXOxxRj4>

<http://youtu.be/b1pUzHfnsUw>

<http://youtu.be/6rrSpZoleg4>

***Πέρασα κι εγώ από κει κι είχα παπούτσια από χαρτί*** (απόσπασμα)

[https://www.youtube.com/watch?v=7IbgcfzCL3Y](https://www.facebook.com/l.php?u=https%3A%2F%2Fwww.youtube.com%2Fwatch%3Fv%3D7IbgcfzCL3Y&h=ZAQEU-UNI&s=1)

***Συναντήσεις με τη μητέρα μου Λέλα Καραγιάννη*** (απόσπασμα)

<http://youtu.be/GJ5LNU0Ar3k>

***Ελευσίνα, ιστορίες στον απόηχο των μηχανών*** (απόσπασμα)

<http://youtu.be/R8T82mLjfa0>

***Στα ορεινά βοσκοτόπια*** (πλήρης ταινία)

<https://www.youtube.com/watch?v=TxGtxOeNoTA&t=2s>

***Απών*** (πλήρης ταινία μικρού μήκους σε 2 μέρη)

α) <http://www.youtube.com/watch?v=xYX35al4jW4>

β) <http://www.youtube.com/watch?v=CMV9epIzzRg>

---------------------------------------------------------------------------------------------

**Επικοινωνία: Βασίλης Λουλές**

τηλ. 6944 524198

[vassilisloules@gmail.com](mailto:vassilisloules@gmail.com)

<http://www.facebook.com/vassilis.loules>

**ΠΑΡΑΡΤΗΜΑ Β’**

**ΣΤΟΙΧΕΙΑ ΓΙΑ ΤΙΣ ΤΑΙΝΙΕΣ ΠΟΥ ΘΑ ΧΡΗΣΙΜΟΠΟΙΗΘΟΥΝ**

**«Συναντήσεις με τη μητέρα μου Λέλα Καραγιάννη»**

Ντοκιμαντέρ του Βασίλη Λουλέ

Διάρκεια: 29 λεπτά.

Παραγωγή: 2005

Σύνοψη

*Στιγμές από τη δράση και την προσωπικότητα της Λέλας Καραγιάννη, της θρυλικής “Μπουμπουλίνας” της Αντίστασης, μέσα από την τρυφερή ματιά του γιου της Γιώργου.*

*Καταζητούμενος στην διάρκεια της Κατοχής, ο νεαρός συναντούσε κρυφά τη μητέρα του για τις ανάγκες του Αγώνα. Ακόμα όμως και κάτω από κείνες τις δύσκολες συνθήκες είχε την ευκαιρία να απολαμβάνει την τρυφερότητα και τη στοργή της ηρωίδας, που δεν έπαψε ποτέ να είναι μητέρα.*

*Παράνομες κινηματογραφικές λήψεις μεταφέρουν σπάνιες εικόνες από την Αθήνα της Κατοχής, ενώ οι αποσπασματικές μνήμες του Γιώργου κρατάνε ακόμα, κάτι από τη “Βιολέτα της Πάρμας”, το αγαπημένο άρωμα της Λέλας.*

**«Φιλιά εις τα παιδιά»**

Ντοκιμαντέρ του Βασίλη Λουλέ

Διάρκεια: 115 λεπτά.

Παραγωγή: 2012

Σύνοψη

*Πέντε μικρά Εβραιόπουλα στην Ελλάδα της Γερμανικής Κατοχής.*

*Η παιδική ηλικία ήταν ο Παράδεισός τους.*

*Ακόμα κι αν την έζησαν κρυμμένα στην αγκαλιά των ξένων,*

*ακόμα κι αν την έχασαν στη σκιά του Ολοκαυτώματος.*

………………………………………………………………………………………..

*Το «Φιλιά εις τα παιδιά» δεν είναι μια ακόμα ταινία για το Ολοκαύτωμα,*

*είναι μια ταινία για την παιδική ηλικία στη σκιά του Ολοκαυτώματος.*

**«Πέρασα κι εγώ από κει κι είχα παπούτσια από χαρτί»**

Ντοκιμαντέρ του Βασίλη Λουλέ

Διάρκεια: 91 λεπτά.

Παραγωγή: 2014

Σύνοψη

*Ένα ταξίδι στον μαγικό κόσμο των παραμυθιών.*

*Γιαγιάδες και παππούδες, λαϊκοί παραμυθάδες της ελληνικής υπαίθρου αφηγούνται στον κινηματογραφικό φακό παραμύθια και ιστορίες.*

*Μια ταινία για τους τελευταίους, ίσως, ανθρώπους της αγροτικής ζωής, μέσα στους οποίους είναι ακόμα ζωντανός ο απόηχος αιώνων προφορικής αφήγησης.*

*Παραμύθια του κάμπου και των βουνών. Παραμύθια για πάντα.*

**«Θηλειά»**

Ντοκιμαντέρ του Βασίλη Λουλέ

Διάρκεια: 12 λεπτά.

Παραγωγή: 2014

Σύνοψη

*Το 1969 ο Θόδωρος Αγγελόπουλος γυρίζει στο Μονοδένδρι Ιωαννίνων την πρώτη του μεγάλου μήκους ταινία «Αναπαράσταση». Το καλοκαίρι του 2013 ο Λευτέρης Ρίζος, μόνιμος κάτοικος του χωριού, βοηθητικός ηθοποιός στα γυρίσματα της σημαντικής αυτής ταινίας μιλά για τη θηλειά που του πέρασαν στο λαιμό για τις ανάγκες των γυρισμάτων. Ένα μικρό υπαρξιακό σχόλιο γεννιέται μέσα από την προβολή της ταινίας μπροστά του, μετά από 44 χρόνια. Η θηλειά της ταινίας, η ηθική των ηρώων της, η ζωή του Λευτέρη με το κινηματογραφικό συνεργείο, η εμπειρία που τον σημάδεψε, η δική του προσωπική ζωή και ηθική, οι φίλοι που έφυγαν: όλα αποκτούν για τον ίδιο ένα άλλο νόημα τώρα, κοιτάζοντάς τα ξανά με τη σοφία, την πικρία και το χιούμορ των 92 του χρόνων.*

**«ON. OFF.»**

Ντοκιμαντέρ από Εργαστήριο του Βασίλη Λουλέ

Διάρκεια: 13 λεπτά, Παραγωγή: 2015

Σύνοψη

*Παρατηρώντας τις μικρές αναλαμπές μέσα στην καλοκαιρινή νύχτα, έξι κάτοικοι του χωριού Μονοδένδρι Ιωαννίνων, καθώς και ο ποιητής Μιχάλης Γκανάς, μιλάνε για τη φύση, την καθημερινότητα, το παρελθόν, τον έρωτα, τον θάνατο, την ελπίδα. Ιστορίες με παιδικά παιχνίδια, τραγούδια ή απλά μια απορία που παραμένει: «Μα από πού αυτό το φως;»*

*Χιούμορ και υπαρξιακός στοχασμός συμπληρώνουν τα χαρακτηριστικά αυτής της μικρής ταινίας, που έχει ταξιδέψει σε πολλά ελληνικά και ξένα φεστιβάλ.*

**ΠΑΡΑΡΤΗΜΑ Γ’**

**ΣΧΟΛΙΟ ΓΙΑ ΤΟ ΝΤΟΚΙΜΑΝΤΕΡ**

***“Συναντήσεις με τη μητέρα μου Λέλα Καραγιάννη"***

*Λίγα λόγια για την ταινία*

Στιγμές από τη δράση και την προσωπικότητα της Λέλας Καραγιάννη, της θρυλικής *Μπουμπουλίνας* της Αντίστασης, μέσα από την τρυφερή ματιά του γιου της Γιώργου.

Καταζητούμενος στην διάρκεια της Κατοχής, ο νεαρός συναντούσε κρυφά τη μητέρα του για τις ανάγκες του Αγώνα. Ακόμα όμως και κάτω από κείνες τις δύσκολες συνθήκες είχε την ευκαιρία να απολαμβάνει την τρυφερότητα και τη στοργή της ηρωίδας, που δεν έπαψε ποτέ να είναι μητέρα.

Παράνομες κινηματογραφικές λήψεις μεταφέρουν σπάνιες εικόνες από την Αθήνα της Κατοχής, ενώ οι αποσπασματικές μνήμες του Γιώργου κρατάνε ακόμα, κάτι από τη *Βιολέτα της Πάρμας*, το αγαπημένο άρωμα της Λέλας.

*Ακολουθεί ΕΙΣΗΓΗΣΗ του Βασίλη Λουλέ σε Επιστημονικές Ημερίδες Εκπαιδευτικών*

**Η δύναμη και η αξία του ντοκιμαντέρ στην οικοδόμηση ΠΡΟΤΥΠΩΝ**

*Σκέψεις με αφορμή προβολές του ντοκιμαντέρ σε σχολεία*

Νομίζω πως ό,τι πιο σπουδαίο άκουσα στη διάρκεια των επισκέψεών μου σε σχολεία, προβάλλοντας αυτό το ντοκιμαντέρ, ήταν η δήλωση ενός μαθητή Γυμνασίου: «*Μα κύριε, αυτή η γυναίκα, η Λέλα Καραγιάννη, μου θυμίζει τη μαμά μου! Θα μπορούσε να ήταν η μαμά μου!*»

Πέραν βέβαια της υπερηφάνειας που το συγκεκριμένο παιδί έτρεφε για τη μητέρα του, αυτή η αφοπλιστικά αυθόρμητη δήλωση μάς αποκαλύπτει κάτι σπουδαίο: πόσο οικεία μπορούν να γίνουν τα πρόσωπα και οι καταστάσεις της Ιστορίας, μέσω του ντοκιμαντέρ. Και ειδικά ενός ντοκιμαντέρ που στηρίζεται σε βιωματικές μαρτυρίες, προφορικές ή γραπτές.

Για έναν μαθητή, τα πρόσωπα της Ιστορίας ανήκουν σ’ ένα σύμπαν που ελάχιστα το γνωρίζει, και που ελάχιστα ίσως τον αφορά. Ακόμα και ο εμπλουτισμός της διδακτικής ύλης με προσωπικά κείμενα ή γραπτές μαρτυρίες, ελάχιστα έχει συμβάλλει στην αλλαγή αυτής της στάσης. Τα ιστορικά πρόσωπα και γεγονότα, ακόμα και της νεότερης Ιστορίας μας, παραμένουν απόμακρα, ακινητοποιημένα σ’ έναν άλλο χρόνο, είναι ΕΞΩ από τον χρόνο.

Μου θυμίζουν ακόμα και σήμερα, τις προσωπογραφίες τους που κοσμούσαν τις σχολικές τάξεις των δικών μου παιδικών χρόνων. Τότε που, καθισμένος στο θρανίο μου, έβλεπα αυτά τα πρόσωπα μέσα στην κορνίζα τους, να με κοιτάνε από ψηλά, άλλοτε βλοσυρά -με κείνο το αποφασιστικό βλέμμα-, κι άλλοτε ατενίζοντας κάπου μακρυά –κάπου που όμως εγώ δεν μπορούσα να δω. Μόνον ο Ρήγας Φεραίος μου φαινόταν οικείος, ήταν χοντρούλης και γλυκύς, κι είχε και κάτι σαν παράπονο στο βλέμμα του. Η Μπουμπουλίνα του 1821 ήταν πολύ αυστηρή (δεν θα ήθελα, τότε, να την είχα μητέρα μου, κι ούτε βέβαια, σήμερα, σύζυγο!).

Σε ένα ντοκιμαντέρ όμως, μέσα από την αποκάλυψη των καθημερινών, ανθρώπινων στιγμών αυτών των προσώπων, αρχίζει σιγά-σιγά κάτι να αλλάζει. Βλέπουμε ανθρώπους με προτερήματα και αδυναμίες, με αγάπες και με εμπάθειες, με εμμονές και οράματα. Βλέπουμε οικογένειες καλοβαλμένες, με όμορφη και ανέμελη καθημερινότητα, οικογένειες που δεν είχαν κανέναν εμφανή λόγο να εμπλακούν σε περιπέτειες («*Ήμασταν μια ευτυχισμένη οικογένεια*» λέει ο Γιώργος Καραγιάννης, ο γιος της Λέλας).

Παρακολουθώντας τις ψυχικές μεταβολές των Ηρώων (που έχουν πλέον μετατραπεί σε κινηματογραφικούς ήρωες), ζώντας μαζί τους το πάθος και την ορμή τους, αλλά και τα πισωγυρίσματα, τις αμφιβολίες και τους δισταγμούς τους, οι μαθητές αντιλαμβάνονται ότι οι ήρωες δεν γεννήθηκαν “έτοιμοι Ήρωες”, αλλά διαμορφώθηκαν, πλάστηκαν. «…*Ούτε είχαμε σκοπό να κάνουμε κατασκοπεία, να σκοτώνουμε ή να μας σκοτώνουν. Ήρθαν μόνα τους τα πράγματα*» λέει πάλι ο Γιώργος. Αυτό είναι ένα τεράστιο μάθημα.

Φυσικά αυτό δεν πρέπει να μας οδηγήσει στο αντίθετο άκρο («όλοι μπορούμε να γίνουμε ήρωες, όλοι είμαστε ήρωες»), σχετικοποιώντας τα πάντα, κατεβάζοντας τον πήχυ. Δεν είναι καθόλου έτσι, αυτό οφείλουμε να το δείχνουμε στις ταινίες ή να το εξηγούμε στα παιδιά. Χρειάζονται προϋποθέσεις και μια άλλη κουλτούρα ανατροφής (βλ. τις αναφορές του Γιώργου «…*μας έλεγε ιστορίες από την αρχαία Ιστορία*», «…*μας έβαζε να υιοθετήσουμε γεροντάκια», «…ήθελε να φτιάξει ένα Γηροκομείο κι ένα βρεφοκομείο*»).

Αυτά που λέω με αφορμή τις προσωπογραφίες, ισχύουν και στις περιπτώσεις των ντοκιμαντέρ με ιστορικές μάχες ή άλλα γεγονότα. Τα παιδιά πρέπει να νοιώσουν ότι σε μια μάχη υπάρχουν από τη μια μεριά τα επιτελικά σχέδια επί χάρτου, υπάρχουν οι σωστές ή λάθος αποφάσεις των στρατηγών, η δική τους διορατικότητα, αγωνία, ατολμία ή αποφασιστικότητα. Υπάρχουν επίσης άνθρωποι που ξεπερνούν τον εαυτό τους και γίνονται μικροί ή μεγάλοι ήρωες. Ναι, έτσι είναι. Αλλά υπάρχει κι από την άλλη μεριά πολύς πόνος, δάκρυα, βρωμιά, ακρωτηριασμοί, άνθρωποι που ψυχορραγούν παρατημένοι στις λάσπες ή στα χιόνια, άνθρωποι που από το φόβο τους τα κάνουν επάνω τους –κυριολεκτικά-, άνθρωποι που τρελαίνονται, που γίνονται λιποτάκτες, που τουφεκίζονται από τους συντρόφους τους. Και, βέβαια, υπάρχει πάντα και η πλευρά του αντιπάλου, η δική του αλήθεια, η δική του αγωνία. Έτσι, μια νίκη ή μια ήττα σε μια μάχη είναι κάτι πολύ περισσότερο από μια απλή σημείωση στο βιβλίο της σχολικής Ιστορίας.

Μετά λοιπόν από όλα τα παραπάνω, ας ξανασκεφτούμε τη φράση: «*Μα κύριε, η Λέλα Καραγιάννη μού θυμίζει τα μαμά μου! Θα μπορούσε να ήταν η μαμά μου!*».

Με αυτή τη δήλωση ο μαθητής αποκαθηλώνει τα ηρωϊκά πρόσωπα, τα κατεβάζει από την κορνίζα, από εκεί ψηλά που τα τοποθετήσαμε εμείς οι μεγαλύτεροι και η επίσημη Ιστορία. Τα φέρνει κοντά του, τα αγγίζει, νοιώθει τον παλμό τους, τις ανασφάλειες, τις αδυναμίες τους, αλλά και τη δύναμη ψυχής τους. Αρχίζει να καταλαβαίνει το νόημα της φράσης του Γιώργου «…*ήταν οι περιστάσεις! Αυτές έδωσαν την ευκαιρία στη μητέρα να εκδηλώσει ό,τι το ωραίο είχε μέσα της*».

Έτσι, αφού τα νοιώσει δικά του, αφού γοητευτεί (ή κολακευτεί) με την άλλη φράση του Γιώργου «…*αλλά μου φαίνεται ότι κι εσύ το ίδιο θα έκανες, αν είχες γεννηθεί την εποχή εκείνη*», στο τέλος, ο ίδιος ο μαθητής παίρνει τους Ήρωες (κι αφού τους ξεσκονίσει και λίγο!), τους ξαναβάζει ψηλά, στο δικό τουβάθρο.

Κι από κει πια, μπορούμε να ελπίζουμε ότι δεν θα κατρακυλήσουν εύκολα. Έχουν γίνει πλέον ΤΑ ΔΙΚΑ ΤΟΥ πρότυπα.